苏合山赋
王泠然 (Tang)
饮食安乐兮不易明说。君子行之兮斯道不阙。英髦俊彦兮攒辔结辙。华堂洞开兮绮馔齐列。虽珍膳芳鲜。而苏山奇绝。原其所营。妙实难名。味兼金房之蜜。势尽美人之情。素手淋沥而象起。元冬涸冱而体成。足同夫露结霜凝。不异乎水积冰生。盘根趾于一器。拟崖崿于四明。厥状相类。高深殊致。或峻或危。其势参差。隐映陆离。疑雪岫之坐窥。乍辉乍焕。其色璀璨。灼烁皓旰。与玉台兮相乱。纵天台揭起而陵霞。太华削成而浸汉。虽万仞之奇特。非四座之荣观。岂若兹山。俎豆之间。装䌽树而形绮。杂红花而色斑。吮其味则峰峦入口。玩其象则琼瑶在颜。随玉箸而必进。非固非吝。触皓齿而便消。是津是润。傥君子之留赏。甘捐躯而自徇。